Едмънд Спенсър
Аз огън съм, любимата ми
лед…
„Аморети“, сонет 30

Превод от английски: Александър Шурбанов, 1995

chitanka.info

Аз огън съм, любимата ми — лед.

        Но как тогава този неин студ

        не се топи от пламъка ми клет,

        а става все по-твърд и все по-лют.

И как тогава моят пламък луд

        не стихва от сърдечния й мраз,

        та аз горя, от своя блян нечут,

        и мойта жар нараства всеки час?

О, що за чудо — в смут се питам аз —

        от огъня да се втвърди ледът,

        а този лед, по-хладен от елмаз,

        на огъня да дава мощ и плът?

Такава сила има любовта,

        че в миг променя хода на света.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.